KOMISIJOS REGLAMENTAS (EB) Nr. 1126/2007
2007 m. rugsėjo 28 d.
iš dalies keičiantis Reglamentą (EB) Nr. 1881/2006, nustatantį didžiausias leistinas tam tikrų teršalų maisto produktuose koncentracijas, susijusias su Fusarium toksinais kukurūzuose ir kukurūzų produktuose
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. vasario 8 d. Tarybos reglamentą (EEB) Nr. 315/93, nustatantį Bendrijos procedūras dėl maisto teršalų (1), ypač į jo 2 straipsnio 3 dalį,
kadangi:
(1)
2006 m. gruodžio 19 d. Komisijos reglamente (EB) Nr. 1881/2006, nustatančiame didžiausias leistinas tam tikrų teršalų maisto produktuose koncentracijas (2), nustatyta didžiausia leistina Fusarium toksinų koncentracija tam tikruose maisto produktuose.
(2)
Didžiausia leistina koncentracija turi būti griežtai nustatyta tokio lygio, kad būtų įmanoma jį pasiekti laikantis geros žemės ūkio ir gamybos praktikos bei atsižvelgiant į su maisto produktų vartojimu susijusį pavojų.
(3)
Didžiausią įtaką Fusarium toksino kiekiui turi klimato sąlygos augimo, o ypač žydėjimo, metu. Tačiau gera žemės ūkio praktika, kuria vadovaujantis rizikos veiksniai sumažinami iki minimumo, tam tikru mastu gali padėti išvengti užteršimo Fusarium grybeliais. 2006 m. rugpjūčio 17 d. Komisijos rekomendacijoje 2006/583/EB dėl grūduose ir grūdų produktuose esančių Fusarium toksinų prevencijos ir jų koncentracijos mažinimo (3), įskaitant kukurūzus ir kukurūzų produktus, nustatyti bendri grūdų taršos Fusarium toksinais (zearalenonu, fumonizinais ir trichotecenais) mažinimo ir prevencijos principai, kurie bus įgyvendinami rengiant šiais principais pagrįstus nacionalinius praktikos kodeksus.
(4)
Didžiausia leistina Fusarium toksinų koncentracija grūduose ir grūdų produktuose, įskaitant kukurūzus ir kukurūzų produktus, buvo nustatyta 2005 m. Kalbant apie kukurūzus, nebuvo tiksliai žinomi visi veiksniai, lemiantys Fusarium toksinų, ypač zearalenono ir fumonizinų B1 ir B2, susidarymą. Taigi didžiausią leistiną deoksinivalenolio ir zearalenono koncentraciją kukurūzuose ir kukurūzų produktuose buvo numatyta taikyti tik nuo 2007 m. liepos 1 d., o fumonizinų B1 ir B2 - nuo 2007 m. spalio 1 d., jei iki to laiko nebus nustatyta pakeista didžiausia leistina koncentracija, remiantis nauja informacija apie jos buvimą ir susidarymą. Šis laikotarpis buvo skirtas tam, kad grūdų grandinės maisto verslo operatoriai galėtų atlikti šių mikotoksinų susidarymo šaltinių tyrimus ir nustatyti valdymo priemones, kurių reikia imtis, siekiant, kiek tai pagrįstai įmanoma, užkirsti kelią mikotoksinų susidarymui.
(5)
Atsižvelgiant į nuo 2005 m. pasirodžiusią naują informaciją, reikėtų pakeisti didžiausias leistinas koncentracijas kukurūzuose ir kukurūzų produktuose, o taip pat ir šių koncentracijų taikymo datą.
(6)
Pateikta naujausia informacija rodo, kad 2005 m. ir 2006 m. kukurūzų derliuje dėl oro sąlygų nustatyta didesnė daugiausiai zearalenono bei fumonizinų ir, šiek tiek mažesne apimtimi, deoksinivalenolio koncentracija, nei 2003 m. ir 2004 m. derliuose. Taigi esant tam tikroms oro sąlygoms numatytos zearalenono ir fumonizinų koncentracijos kukurūzuose neįmanoma laikytis, net jei kiek įmanoma taikomos prevencijos priemonės. Todėl didžiausias leistinas koncentracijas reikia iš dalies pakeisti siekiant nesutrikdyti rinkos ir tuo pat metu išlaikyti aukštą visuomenės sveikatos apsaugos lygį užtikrinant, kad poveikis žmonėms išliks žymiai mažesnis už visuomenės sveikatos apsaugos tikslais nustatytą didžiausią rekomenduojamą vertę.
(7)
Siekiant užtikrinti, kad didžiausia leistina koncentracija būtų taikoma teisingai ir sklandžiai, taip pat reikėtų jas taikyti visiems tą patį sezoną išaugintiems kukurūzams ir kukurūzų produktams, todėl taikymo data turi atspindėti kitų derliaus metų pardavimo sezono pradžią. Kadangi kukurūzų derlių Europoje paprastai pradedama nuimti rugsėjo viduryje ir baigiama spalio pabaigoje, taikymo data reikėtų pasirinkti 2007 m. spalio 1 d.
(8)
Atsižvelgiant į tai, kas išdėstyta pirmiau, šis reglamentas turi būti taikomas nuo 2007 m. liepos 1 d.
(9)
Taip pat reikėtų padaryti kelis nedidelius techninius pakeitimus.
(10)
Reikėtų nustatyti, kad didžiausia leistina koncentracija netaikoma neperdirbtiems kukurūzams, kurie skirti perdirbti juos drėgnai smulkinant (krakmolo gamyba). Iš tikrųjų moksliniai duomenys parodė, kad nepaisant neperdirbtuose kukurūzuose esančių Fusarium toksinų koncentracijos, iš kukurūzų pagamintame krakmole Fusarium toksinų nebuvo aptikta arba aptikta labai maža jų koncentracija. Nepaisant to, siekiant apsaugoti visuomenės ir gyvūnų sveikatą, drėgnojo smulkinimo sektoriaus maisto verslo operatoriai turi nuolat stebėti gyvūnų pašarams skirtus šalutinius drėgnojo smulkinimo produktus ir tikrinti, ar jie atitinka 2006 m. rugpjūčio 17 d. Komisijos rekomendacijoje dėl deoksinivalenolio, zearalenono, ochratoksino A, T-2 ir HT-2 ir fumonizinų gyvūnų pašarams skirtuose produktuose (4) nustatytas rekomenduojamas vertes.
(11)
Tą pačią neapdirbtų kukurūzų partiją smulkinant sausuoju būdu susmulkintų frakcijų dalelės būna skirtingo dydžio. Moksliniai duomenys rodo, kad smulkinimo frakcijose, kurių dalelės yra mažesnės, yra didesnė Fusarium toksinų koncentracija, nei tose smulkinimo frakcijose, kurių dalelės yra didesnės. Kukurūzų smulkinimo frakcijos klasifikuojamos pagal dalelių dydį įvairiose Kombinuotosios Nomenklatūros pozicijose remiantis išsijojimu pro sietą, kurio akučių dydis yra 500 mikronų. Mažesnėms ir didesnėms nei 500 mikronų smulkinimo frakcijoms turi būti nustatyta skirtinga didžiausia leistina koncentracija, kad atspindėtų skirtingų frakcijų teršalų koncentraciją.
(12)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1881/2006 iš dalies keičiamas taip:
1)
11 straipsnio b dalis pakeičiama taip:
„b)
nuo 2007 m. spalio 1 d. taikomos priedo 2.4.3, 2.4.8, 2.4.9, 2.5.2, 2.5.4, 2.5.6, 2.5.8, 2.5.9 ir 2.5.10 punktuose deoksinivalenoliui ir zearalenonui nustatyta didžiausia leistina koncentracija;“;
2)
Priedo 2 dalis iš dalies keičiama taip:
a)
Deoksinivalenolio (2.4), zearalenono (2.5) ir fumonizinų (2.6) įrašai pakeičiami šio reglamento priede nurodytais įrašais.
b)
20 išnašos tekstas pakeičiamas sakiniu „Didžiausia leistina koncentracija taikoma nuo 2007 m. spalio 1 d.“
c)
21 išnaša išbraukiama.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2007 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. rugsėjo 28 d.